projecte-aina/catalan_government_crawling huggingface dataset:
El barri de Sant Pere i Caterina de Barcelona té un micro sistema d'ateliers artesans on es fan treballs amb fusta, vidre, tèxtil, calçat, pintura, dibuix, escultura, ceràmica, lutiers, ferro, terrissa, joies...
Per la Setmana de l'Artesania, et convidem a participar en la Gimcana Artesana: Cal que decoris i personalitzis de forma artesana la teva bossa.
Un divertit recorregut per 12 ateliers es una experiència molt agradable i una petita immersió al món de l'artesania.
La participació a la gimcana comença amb la compra d'una totebag a la parada artesana situada a la pl. Sant Pere, el tret de sortida pel teu recorregut, té un cost de 7€.
La bossa conté un mapa on pots distingir els diferents ateliers participants per anar passant seguint el teu ritme.
Tallers artesans del barri de Sant Pere de Barcelona
Al matí es realitza l'esquilada de les ovelles de la granja escola, dut a terme per Carlos Somitier del'Associació Mossos i Carreters.
A la vegada hi ha portes obertes al taller de fibrart, taller de llana i feltre ubicat en una de les sales de la granja escola.
En les portes obertes es tracta d'ensenyar tot el procès de les fibres de la llana de de la pròpia esquilada fins a transformar-la en fil, teixit i feltre.
Es mostra cada fase del procès amb les eines manuals de l'ofici.
El taller i les demostracions són a càrrec de Carla de Ruiter, artesana professional, acreditada amb el carnet d'artesà.
Per la tarda es realitzen tallers participatius, de llana i feltre per a families!
Hi ha la possibilitat de reservar el dinar en la granja escola prèvia reserva i amb un preu d'11 € per adults i 9 € per a infants.
Dins el marc de les Festes de l'Arròs, i englobat dins el programa de la Festa de La Plantada, el mestre artesà Àlvaro Valldeperez de Fusteria Alvaro realitzarà una exposició de mobles artesanals el dissabte 16 de juny de 9h a 17h al C/ Verge de Montserrat, 15 de Deltebre
El mateix dia a les 18h oferirà una xerrada-col·loqui a la Finca Bombita on explicarà les diferents peces que ha exposat i el seu mètode de fabricació.
També, com a activitat, s'inclourà un mercat artesanal.
Ajuntament de Deltebre i mestre artesà Àlvaro Valldeperez
El Terracotta Museu, l'Ajuntament de la Bisbal d'Empordà i l'Espai del Vi organitzen, el proper 15 de juny, l'activitat Ceràmica i vi: 2.500 anys d'història, una proposta tècnica i sensorial que neix amb la voluntat de recuperar, reivindicar i posar en valor l'antic maridatge entre la tradició ceràmica i la viticultura.
A l'Empordà, la producció i comercialització del vi es varen introduir des d'Empúries, ben a prop de la Bisbal d'Empordà, fa més de 2.500 anys.
La ciutat grega fou el bressol d'aquest conreu i d'aquest sector que actualment està cultivant grans elogis en el nostre país.
L'activitat s'iniciarà amb la part més acadèmica, una taula rodona on arqueòlegs, enòlegs i productors de vi explicaran el passat, el present i el futur del vi elaborat en ceràmica: des de la seva arribada fa més de 2.500 anys fins a les noves tècniques d'elaboració que reintrodueixen la ceràmica com un recipient idoni per a la fermentació del most.
Seguidament, els assistents hauran d'activar els sentits per tal de poder experimentar una innovadora proposta sensorial que tindrà lloc a l'interior d'un dels antics forns del Museu.
En aquest espai de dimensions reduïdes es barrejarà música, llum i imatges amb el tacte, els gustos i els aromes de la terra, les vinyes i el vi.
Per acabar, el sentit del gust prendrà el protagonisme amb un tast de vins elaborats en àmfores i servits en copes de ceràmica, que s'acompanyaran d'un tast de formatges de la Casa Martell de Fonteta.
Les copes s'inspiren en la forma del cílix, el recipient de ceràmica que s'utilitzava pel consum del vi a l'antiguitat grega.
Han estat realitzades expressament per l'ocasió en ceràmica negra pel mestre ceramista de Fonteta, Josep Matés.
El tast serà a càrrec de Josep Mitjans, enòleg i vitivinicultor del celler Masia Can Mayol, un dels precursors de la recuperació de la ceràmica per l'elaboració de vi a Catalunya.
El tast permetrà comparar l'antic ús de la ceràmica en el consum del vi amb l'actual ús del vidre.
Amb aquesta nova proposta es busca crear un espai immersiu que converteixi l'activitat en una experiència única i diferent.
L'aforament és limitat, així que tots aquells que vulguin participar s'han d' inscriure prèviament al 972 642 067.
El preu de l'activitat és de 10€ per persona.
Terracotta Museu de La Bisbal d'Empordà
Festival dedicat a la ceràmica amb venda i exposició de peces d'artistes internacionals, el FangArt presenta una atractiva programació de tallers i activitats com ara conferències, demostracions, taules rodones, exposicions, etc. També aquesta programació es desdobla amb propostes pensades per al públic familiar i amb d'altres orientades als professionals de la ceràmica.
Enguany, moltes d'elles es dediquen a la joieria ceràmica, una disciplina artística que ben segur captivarà als assistents amb dissenys i tècniques singulars.
Regidoria de Cultura i Festes de l'Ajuntament del Vendrell
Passeig marítim Joan Reventós de Sant Salvador del Vendrell
Els colors de la natura, tenyim amb plantes i flors.
Des de sempre les fonts dels colors per a les fibres tèxtils es van extreure directament de la natura i d'alguns animals, en un intent de transcriure el valor cromàtic a les fibres.
Tintorers de tots els temps han aconseguit aproximar-se als colors a través de matèries vegetals colorants com el pastel, la roja o la gualda, i de matèries animals com la cotxinilla.
Fins la segona meitat del segle XIX tots els teixits que trobem han estat tenyits amb matèries colorants naturals.
Tenyir en directe amb tints naturals per donar color al teixit,
Utilitzar la tècnica de la reserva per crear dibuix amb el color.
Amb la idea de mostrar tècniques de tenyir amb reserva tradicionals, proposem aquesta actvitat al voltant dels tints naturals vegetals dins d'un marc sostenible i de respecte cap al medi, per mostrar resultats amb un llenguatge més contemporani.
Amb plantes del nostre entorn mediterrani extreurem el color i tenyirem trossos de teixit on aplicarem diferents tipologies de reserva per obtenir diferents dissenys o dibuixos.
Àrea d'Artesania del CCAM i Francesca Piñol, mestra artesana teixidora
El punt de trobada serà el taller de la Ma.
El taller es troba en un pis d'inicis del segle passat.
La Dolors estarà treballant i ens explicarà tot el funcionament dels telers de baix lliç.
Mentre ens desplacem cap al carrer Tordera, ens explicarà la història de l'associació que va ser fundada l'any 1995, aquí visitarem el taller Charnela on la Begoña Cabero, mestra artesana enquadernadora ens enseyarà tot el referent a aquest ofici i a la restauració de llibres i l'ús de les diferents màquines utilitzades.
Seguidament anirem a l'espai de l'associació al carrer Torrent de l'Olla on veurem a la Ma.
Antònia Manils, mestra artesana cistellera.
Per finalitzar anirem al carrer Vic on trobarem la Victòria Ibars, mestra artesana ceramista qui ens explicarà les diferents maneres de treballar.
La durada de la visita en cada taller serà d'uns vint minuts més o menys.
Grups màxims de 12 a 14 persones.
Gratuït amb inscripció prèvia aquí.
Àrea d'Artesania del CCAM i Associació Artesans de Gràcia
Tallers de l'Associació Artesans de Gràcia a Barcelona
La ceramista Annick Galimont crea objectes utilitaris i artístics elegants, personals i únics inspirats en la natura al seu petit taller botiga acollidor situat a la zona comercial de la ceràmica de la Bisbal d'Empordà.
Al seu local, d'ambient serè i agradable, hi trobareu, entre altres, tot tipus de jocs de té i cafè i, si us hi atreviu, amb els seus consells hi podreu fer les vostres pròpies creacions!
Taller de ceràmica creativa: Realització d'un objecte utilitari o decoratiu, amb tècniques de modelat, per aprendre i gaudir tocant fang.
L'activitat es pot realitzar en català, castellà, francès i anglès.
Places limitades a un màxim de 5 persones.
L'organitzador es reserva el dret de cancel·lar l'activitat si no hi ha un mínim de 2 persones inscrites.
Els menors de 14 anys han d'anar acompanyats d'un adult.
Reserva prèvia per telèfon o correu electrònic mínim 1 dia abans
Taller de Annick Galimont a la Bisbal d'Empordà
A partir de diversos exemples de rajoles, s'estudiaran les composicions matemàtiques per a dissenyar-ne estampats.
Veurem i descobrirem diverses maneres de crear tessel·les; un concepte matemàtic que consisteix en la partició del pla en parts iguals.
Ens centrarem en la tessel·la quadrada, típica forma de la rajola ceràmica, i en la seva repetició i col·locació.
Cada participant podrà crear el seus propis dissenys de rajola en paper.
Àrea d'Artesania del CCAM i Taller Bussoga
Aprendrem a familiaritzar-nos amb el cartró així com tècniques bàsiques de l'elaboració d'algunes peces.
Felix Lozal farà una breu exposició de la seva trajectoria professional fins arribar al cartró.
La seva feina durant més de 15 anys, com a restaurador de mobles i objectes li ha donat una visió àmplia de l'evolució de l'estètica a través del temps i com aquesta, l'estètica, ens parla de les societats.
Una reflexió a través de l'objecte.
Fa alguns anys va començar aquest projecte, que anomena " sostenibilitat estètica".
A través de peces realitzades amb materials considerats de rebuig o de poc valor vol cridar l'atenció sobre el fet que poden ser la matèria primera d'un objecte bell davant el qual l'espectador oblidi tant la idea d'objecte reciclat com el valor del material utilitzat.
És per això que dona prioritat a l'objecte davant del concepte.
"Si com a societat som capaços de valorar el resultat estètic independentment del material utilitzat, podem aconseguir una nova idea de sostenibilitat que prioritzi i posi en valor la idea de reutilització i transformació com a alternativa a la idea d'un sol ús."
Gratuït amb reserva prèvia aquí.
Àrea d'Artesania del CCAM i Félix Lozal
Ruta guiada a peu i autocar per les botigues de cins museus i espais culturals referencials de Barcelona com són el CCCB, MACBA, Casa de les Punxes, Museu Egipci de Barcelona, Fundació Joan Miró i Poble Espanyol, per entendre la importància de l'artesania com a element cultural i complementari en les propostes museístiques.
Trobarem objectes d'art i disseny, regal i souvenir, treballats artesanalment que es produeixen especialment per aquests establiments, i molt d'ells inspirats en la temàtica del museu.
Amb aquesta ruta entendrem el valor del objecte artesanal com a producte únic i autèntic dels museus de la nostra ciutat.
Gratuït amb inscripció prèvia aquí.
Àrea d'Artesania del CCAM i Turisme de Barcelona - Barcelona Shopping City
Punt de trobada: Casa de les Punxes (Barcelona)
El taller es troba en un pis d'inicis del segle passat.
Ella ens explicarà tot el relacionat amb el funcionament dels telers de baix lliç.
Acompanyats per ella mateixa i en el recorregut cap al següent taller aniria contant la història de l'Associació.
Visitarem el taller del Ramon Soler, aquarel·lista al carrer Topazi qui ens explicarà les tècniques de la pintura.
Seguidament al carrer Pere Serafí podrem veure el treball de la mestra artesana mosaïcista Livia Garreta qui també ens donarà a conèixer el treball del mosaic i la seva història.
Acabarem al Torrent de l'Olla, al Taller dels Oficis, l'espai de l'associació, on trobarem treballant a l'artesana Rosa Obiols que ens ensenyarà com es fa la pintura al tremp d'ou, la mateixa tècnica que es fa servir en les pintures romàniques.
Grups màxims de 12 a 14 persones.
Gratuït amb inscripció prèvia aquí.
Àrea d'Artesania del CCAM i Associació Artesans de Gràcia
Tallers de l'Associació Artesans de Gràcia a Barcelona
El Museu de Vestits de Paper respon a una demanda que era gairebé obligada, reconeixent així una tradició de més de 50 anys arrelada a Mollerussa i una forma d'art poc coneguda fora de la nostra ciutat.
Un dels principals objectius del museu és precisament donar a conèixer aquesta forma de creació, de disseny i de treball fruit de tots els participants, perquè és gràcies a ells que avui podem comptar amb més de noranta vestits exposats, perquè fins que no es veu un vestit de paper no es pot ser conscient de tot l'esforç, temps i il·lusió que es necesita per fer-ho.
Vine a descobrir la màgia del paper!
Diumenges i festius: de 10 a 14
Horari d'estiu: de dimarts a diumenge de 10 a 14
Visites per a grups: hores concertades de dimarts a diumenge
Tallers didàctics per a escoles i tallers per aprendre a confeccionar vestits de paper.
De dimarts a dissabte de 10h a 13h i de 15h a 17h
Diumenges i festius: de 10h a 14h
Horari d'estiu: de dimarts a diumenge de 10h a 14h
La Ruta de la Torneria és un circuit urbà que ens apropa a un ofici artesanal que s'està perdent a partir d'unes escultures i uns explicatius col·locats en diferents punts del poble.
També permet contemplar edificis històrics i singulars i conèixer altres oficis de St.
Pere que varen ser molt importants i base de l'estructura econònica.
Ajuntament de Sant Pere de Torelló
El mestre artesà Francesc Cabrillana proposa una visita guiada al seu taller Ceràmica Yuma, amb més de 30 anys d'història i ubicat al costat d'una de les xemeneies de ceràmica més altes i antigues de la Bisbal d'Empordà.
Durant la visita, explica tot el procés productiu des de l'argila fins a la peça acabada per al seu ús, amb la mateixa passió que sent per l'ofici.
Hi ha la possibilitat de fer una demostració a la que els participants de la visita, si volen, podran tocar el fang.
Activitat en català, castellà, anglès i francès.
Ceràmica Yuma a La Bisbal d'Empordà
Declarat Punt d'Interès Artesanal per la Generalitat de Catalunya, el recinte recull una vintena de tallers artesans s que es poden visitar.
Es tracta, de fet, de la millor i més àmplia mostra d'artesania de Barcelona i de Catalunya, integrada per professionals de diferents generacions que treballen diàriament amb les seves mans.
Aquests/es artistes donen vida al Poble Espanyol i ho converteixen en un lloc d'intercanvi i contacte humà, on els visitants poden conèixer i comprar les creacions més originals, i fins i tot peces personalitzades.
Preu exclusiu de 10€ amb codi promocional de descompte.
Poble Espanyol de Montjuïc a Barcelona
El Poble Espanyol ofereix un ampli ventall d'activitats per a adults a Barcelona.
Declarat Punt d'Interès Artesanal per la Generalitat de Catalunya, el recinte proposa tallers d'artesania per a petits grups dirigits per professionals que hi treballen dia a dia.
Cadascun dels nostres artesans és un artista en el seu ofici.
Són professionals de diverses generacions que busquen l'originalitat i la distinció en les seves creacions.
Viu l'experiència amb amics, familiars o companys de feina i no desaprofitis l'oportunitat de conèixer un recinte històric i tranquil que concentra la gran diversitat del patrimoni cultural de tot un país.
Reserva previa a través de l'adreça electrònica [EMAIL]
Visites d'entre 2 i 3 hores de durada.
Poble Espanyol de Montjuïc a Barcelona
La fira d'artesania PinellArt és una fira on els artesans i les artesanes són els protagonistes, un lloc on l'engranatge principal és el producte fet a mà.
Cada any és dedica la fira a una temàtica, la d'enguany esta dedicada als oficis que treballen amb fibres vegetals, d'aquí prové el nom d'aquesta edició: Pinellart, canya a la pauma.
Es comptarà amb la presència de més de vint artesans/es que treballen les fibres vegetals, alguns oficis d'altres temàtiques per representar el món de l'artesania i els artesans locals.
La fira tindrà lloc al davant de la Catedral del Vi, obra emblemàtica del modernisme cooperatiu, de l'arquitecte César Martinell (deixeble de Gaudí).
Durant els dies de la Fira hi haurà jornada de portes obertes.
Es comptarà amb una secció de tast de producte local i amb actuacions culturals i musicals
Associació PinellArt i Ajuntament del Pinell de Brai
Transitant és una mostra del treball dels últims anys, obres diferents però amb nexes entre elles.
És el camí creatiu, tant interior com exterior, de les nostres obres.
Té bocins de Flors Humanes, Pells de Natura, Punts sobre blanc o Escrit al blanc, quatre conjunts de realitzacions importants per a nosaltres, tècnicament diferents però amb un fil conductor: el de crear a partir d'ajuntar pacientment petits elements per fer una sola obra.
Transitant representa la nostra voluntat de reflexionar, experimentar i evolucionar constantment.
Transitant és la tercera mostra, de quatre, que s'ha organitzat aquest any en el marc de col·laboració entre l'Associació Ceramistes de Catalunya i el Museu de la Terrissa de Quart.
Museu de la Terrissa de Quart i Associació Ceramistes de Catalunya
Els dies 8, 9 i 10 de juny, la Galera participa de la iniciativa Hola Ceràmica!
(Tallers oberts, portes obertes a museus i exposicions, demostracions de ceràmica, tallers participatius de tècniques ceràmiques, rutes i visites guiades, exposicions, esdeveniments culturals, concerts, inauguracions d'exposicions, etc.) es tracta d'una activitat de dinamització de la terrissa a aquells municipis afiliats a la Asociación Española de Ciudades de la Cerámica (AeCC) (la Galera com a poble terrisser, forma part d'aquesta Associació des de l'any 2007, moment de la seva formació).
A més de la Galera hi participen altres municipis lligats a la ceràmica i afiliats a l'Associació: Manises (València), Agost (Alacant), Alcora (Castelló), Argentona (Barcelona), Cespedosa de Tormes (Salamanca), Esplugues de Llobregat (Barcelona), La Bisbal d'Empordà (Girona) i Talavera de la Reina (Toledo).
Aquesta és una activitat d'àmbit internacional.
A Itàlia se celebra un esdeveniment similar anomenat "Buongiorno Ceramica!"
La Galera participarà d'aquesta iniciativa en aquesta segona edició amb la següent activitat:
** Portes obertes al Museu Terracota amb visita guiada gratuïta:
Visita guiada al Museu Terracota (ubicat als baixos de l'Ajuntament de la Galera) on es coneixerà la història de la terrissa i els terrissers de la Galera: famílies, procés artesà de creació d'una peça de terrissa des que es va a la mina a recollir l'argila fins que aquesta es transforma en fang, com el terrisser transforma un tros de fang en alguna cosa útil: cànter, cadup, cossiet, setrill, etc. A la sala 2, dedicada a exposicions temporals, hi trobareu una exposició d'escultura (ceràmica) i pintura de José Martí Pino: "Quan el sentiment s'expressa" (Lluita per la prevenció del suïcidi)
Informació i inscripcions al Museu Terracota (baixos de l'Ajuntament de la Galera)
977 71 83 39, 669 507 141 o a través del correu electrònic: [EMAIL]
**Més informació: www.holaceramica.es i www.galera cat **
Argentona s'uneix a la celebració Hola Ceràmica!
Durant aquests dies fem jornades de portes obertes al Museu del Càntir, a l'Escola Taller de ceràmica del museu i al taller dels ceramistes Joan Serra i Mia Llauder.
Aquesta activitat és una iniciativa de l' Agrupació Europea de Ciutats de la Ceràmica, a la qual s'hi ha adherit l'Associació Espanyola de Ciutats de la Ceràmica, de la qual el Museu del Càntir i l'Ajuntament d'Argentona en formen part.
Amb aquesta iniciativa, ciutats d'arreu vinculades a la ceràmica pretenen acostar aquesta artesania al públic en general.
Durant els tres dies el Museu del Càntir obrirà les seves portes dins l'horari habitual dels caps de setmana: d'11 h a 14 h i de 17 h a 20 h.
Adreça: Pça de l'Església, 9 - Argentona
El dissabte 9 de juny els ceramistes Joan Serra i Mia Llauder ens permetran visitar l'interior del seu nou estudi-taller de Can Carmany: d'11 h a 14 h i de 17 h a 20 h
Adreça: Veïnat de Clarà, 6 - Argentona
El diumenge 10 de juny l' Escola Taller de Ceràmica d'Argentona també estarà oberta al públic d'11 h a 13:30 h.
Agrupació Europea de Ciutats de la Ceràmica
Museu del Càntir d'Argentona, Escola Taller de ceràmica d'Argentona i Taller dels ceramistes Joan Serra i Mia Llauder
Aquí podreu consultar les presentacions que van tenir lloc durant la Setmana del Comerç 2019.
El futur dels eixos comerciants i de la Llei d'APEU's - A càrrec de la directora general de Comerç, la Sra.
Frithjof Bütner - Ministeri de desenvolupament urbà i habitatge del govern d'Hamburg
L'anàlisi del nivell d'associacionisme a les entitats territorials del sector comerç a Catalunya,a càrrec del CCAM
Quins factors determinen si un eix es troba a prop de poder convertir-se en un BID?
Recomanacions per preservar la competitivitat del comerç urbà en front del comerç online
Branbdformance - Estratègies a xarxes socials que venen i construeixen marca
Amb l'objectiu de facilitar el procés de reobertura comercial, des de la direcció general de Comerç i el CCAM es posa a l'abast de les empreses unes guies de bones pràctiques i protocols d'actuació en els diferents àmbits d'activitat.
Les guies, disponibles a la web del CCAM, incorporen apartats dedicats a activitats concretes, centres comercials i mercat de marxants.
A més de la guia general per al conjunt de comerços, s'han elaborat les guies per al sector de la restauració, de la moda, de perruqueries i de la venda a distància.
Podeu consultar les guies disponibles en el següent enllaç
El vicepresident del Govern i conseller d'Economia i Hisenda, Pere Aragonès, ha afirmat aquesta tarda que " el Govern posa 6,5 milions d'euros per reforçar l'economia de Lleida i del Segrià ", i ha remarcat que la setmana passada va anunciar un Pla de xoc i que cinc dies desprès " presentem aquests recursos extraordinaris que serviran per afrontar la situació provocada per la pandèmia ".
Aragonès ha detallat que un mínim de 4 milions d'euros es destinaran a ajuts directes als sectors econòmics més afectats i 2,5 milions aniran als ajuntaments, en la seva tasca de recolzament a la sanitat catalana.
El vicepresident, acompanyat de la consellera d'Agricultura, Teresa Jordà, ha mantingut aquesta tarda una reunió amb els representants del món polític, econòmic i social del Segrià per analitzar l'impacte de la COVID19 a la comarca.
El responsable de les finances catalanes ha afegit que " aquestes partides seran ampliables, i en funció de l'impacte de les sol·licituds es podran destinar més recursos.
Perquè caldrà destinar tots els esforços possibles per minimitzar els efectes sobre l'economia, sobre els llocs de treball i sobre les petites i les grans empreses ".
Aragonès ha destacat que el Govern vol seguir treballant amb el territori, de la mà de les institucions locals, i ha volgut fer un " agraïment a la ciutadania de Lleida i dels altres municipis afectats, perquè ara és el moment de mantenir la responsabilitat, de mantenir les mesures higièniques.
És la forma de contenir el rebrot i de doblegar la corba ".
Aragonès ha fet aquestes declaracions durant una atenció als mitjans de comunicació, després de la reunió realitzada a la Diputació de Lleida, a la que han assistit el seu president, Joan Talarn, el delegat Territorial del Govern a Lleida, Ramon Farré, i l'alcalde de Lleida, Miquel Pueyo.
També hi han participat telemàticament representants dels agents econòmics i socials del territori.
El Govern ha aprovat una subvenció directa d'1,5 milions d'euros a la Mancomunitat Intermunicipal de la Conca d'Òdena per reactivar el sector del comerç.
Amb aquest acord, l'Executiu dona llum verda a aquestes subvencions, que formen part del paquet de mesures específiques anunciades pel president de la Generalitat, Quim Torra, per reactivar l'economia de la zona, especialment castigada per la pandèmia.
Davant de la disminució dràstica de l'activitat provocada per la crisi sanitària de la Covid-19, cal donar suport a les empreses, entitats i ajuntaments dels set municipis de l'àmbit territorial de la Conca d'Òdena, especialment a aquelles empreses obligades al tancament arran de la declaració de l'estat d'alarma o que han vist disminuïda la facturació a conseqüència de la pandèmia.
Igualment, cal donar suport a les accions de la Mancomunitat, els ajuntaments de la Conca d'Òdena i les entitats de l'àmbit del comerç per pal·liar els efectes que la crisi sanitària ha provocat en l'àmbit econòmic durant l'estat d'alarma i les destinades a la represa i recuperació de les activitats de comerç al detall, hostaleria i restauració i serveis assimilats al comerç al detall.